Papersnake/gushiwen huggingface dataset:
题万山深处楼
程敏政（明代）

叠嶂层峦东复西，水源穷处结岩栖。捲帘斗柄光临座，记路桃花插满堤。

境逼衡阳无雁过，峰多巫峡有猿啼。裹粮何日寻幽去，却倚危阑续旧题。
采桑子 其四
曹亮武（清代）

绣帘斜透玲珑月，雁叫吴霜。又续寒螀。絮断愁人一寸肠。

侍儿重整鸳鸯被，懒卸残妆。怯上空床。不耐秋宵细细长。
赠李中丞洪一首
皎然（唐代）

深沈阃外略，奕世当荣寄。地裂大将封，家传介珪瑞。

至今漳河俗，犹受仁人赐。公初镇惟邢，决胜无精兵。

重围逼大敌，六月守孤城。政用仁恕立，恩由赏罚明。

遂令麾下士，感德不顾生。于时闻王师，诸将兵颇黩。

天子狩南汉，烟尘满函谷。纯臣独耿介，下士多反覆。

明公仗忠节，一言感万夫。物性如蒺藜，化作春兰敷。

见说金被烁，终期玉有瑜。移官万里道，君子情何如。

伊昔避事心，乃是方袍客。顿了空王旨，仍高致君策。

安知七十年，一朝值宗伯。言如及清风，醒然开我怀。

宴息与游乐，不将衣褐乖。海底取明月，鲸波不可度。

上有巨蟒吞，下有毒龙护。一与吾师言，乃于中心悟。

咄哉冥冥子，胡为自尘污。
九日登翔凤台
李麟祥（明代）

荒台百丈挂藤萝，驻马登游载酒过。日色濛溶天淡抹，风声嘹酒雨斜拖。

忧时蒿目心同远，恋阕幽怀赋更多。借问当年程太史，金商瑟瑟奈秋何。
鹿子开
洪亮吉（清代）

建康城头众惊走，枨枨取人饲天狗。朝呼食肉宵呼肝，枨枨得人食始欢。

食始欢，杀鹿子。龙公不死鹿子死，四十八年王气止。
赋得既雨晴亦佳
弘历（清代）

天际浮云去似归，雨馀爽气上生衣。花宫露满仙人掌，朵殿风开玉女扉。

排槛丛芳醺蝶醉，泥窗薄縠透香微。如秋景象秋前见，霜履冰坚已有几。
再和
韦骧（宋代）

区区邑落四逢秋，敢诧归期占上游。似得葵丘瓜代信，如销都护玉关愁。

琴弹夜月声还变，诗写溪山兴未休。幸有台池且同醉，别离到后更何由。
早春过范京兆饮二首 其二
欧大任（明代）

广文先生饭不足，京兆田郎早见招。江上形容吾独老，天涯涕泪一身遥。

雪山斥候无兵马，南海明珠久寂寥。綵笔昔曾干气象，便应黄发老渔樵。
谩兴三绝呈良夫 其三
王畦（元代）

呼童早起折荼蘼，插向银瓶映酒卮。为爱春光晚犹媚，莫教风雨褪香肥。
答周考功惠黄丝棕心席玉面界方
彭汝砺（宋代）

老年离别欲心折，不似旧时年少时。人世匆忙疑是梦，鬓毛感慨欲成丝。

刚严碧玉方无玷，润泽黄丝席有仪。观物似公长在眼，祝公千岁比灵龟。
题君子泉
黄庭坚（宋代）

云梦泽南君子泉，水无名字托人贤。
两苏翰墨相为重，未刻他山世已传。
观八骏图
刘叉（唐代）

穆王八骏走不歇，海外去寻长日月。

五云望断阿母宫，归来落得新白发。
和黎美周过张乔故居 其二
彭日贞（明代）

岂待春归怅鲜欢，短阑恻恻晚风寒。柘枝莫忆生前舞，花蕊偏怜落后看。

衣箧有香留簇蝶，镜台无影照孤鸾。道人未破因缘梦，争得闲愁绝不干。
偈颂一百一十七首
释绍昙（宋代）

筀笋剪龙须，山茶烹雀舌，
款客话家私，各打乡谈说。
闽蜀同风，浙音迥别。
老倒芝峰耳重听，子规声诉三更月。
京口运河上
张蕴（宋代）

荒荒永岸水如沟，翁仲无言立上头。
日日餫稍衔尾去，东南民力尚支不。
梅花三咏
董师谦（宋代）

疏花淡淡月娟娟，静坐参渠花月禅。
翠羽飞来栖未稳，几回搅碎又依然。
夜雨与友人感赋
沈元沧（清代）

江村归去见闲田，屡遇尧汤水旱年。秋气萧条连井邑，烟光惨澹自山川。

虚疑世有桃源路，共笑人忧杞国天。多事刘琨空起舞，鸡声误却半宵眠。
新制白氎巾赠昆崙山人二首 其一
郑善夫（明代）

细葛新裁白氎巾，风尘把赠武陵人。渔樵早晚相携去，五色瑶花好自纫。
怀浙中兄弟
晁公溯（宋代）

昔游楚泽窥衡湘，飘然欲返川无梁。
途穷问津西入蜀，十年一过如风狂。
欲知滞留视草木，来时尺许今人长。
石龟尚有怀海心，苟非达者宁无情。
倦游于此岂不厌，况乃州县徒劳人。
官如敝屣端可捐，投劾径去真欣然。
只忧口纹有从理，一簪不著死道边。
近闻有客自吴至，试问龙化今何年。
属车南游今尚尔，翠华停停照江水。
会稽久阙神禹朝，再喜吴儿识天子。
径山苕溪两奇绝，凤舞龙飞临观阙。
宫中又起白玉城，丹楼如霞高嵽嵲。
潮声浩浩江风急，越水吴山动秋碧。
霓旌玉弭有光辉，西湖蒲柳生颜色。
气象不与巴山同，年来闻此益欲东。
但期生见翔凤阙，岂敢望到明光宫。
举头试望长安日，遥想乌衣泪沾臆。
逢人寄书往问讯，流落犹为帝城客。
山川虽异风景同，勿作楚办相对泣。
题终南山僧堂
罗邺（唐代）

九衢终日见南山，名利何人肯掩关。

唯有吾师达真理，坐看霜树老云间。
初荣
曾丰（宋代）

何当谒精，宋绩丕成。
之子终荣，匪一时之馨，
维千百载之馨。
东坡居士作水陆于金山相招足疮不能往作此以寄之
米芾（宋代）

久阴障夺佳山川，长澜四溢鱼龙渊。众看李郭渡浮玉，晴风扫出清明天。

颇闻妙力开大施，足病不列诸方仙。想应苍壁有垂露，照水百怪愁寒烟。
元日方子公对奕
袁宏道（明代）

三百争驰道，十千讣赌钱。屠苏惭得后，奕品僣居前。

花锦添新日，霜毛减少年。谁能黑白里，悟得远公禅。
青玉案·和贺方回韵送山谷弟贬宜州
黄大临（宋代）

千峰百嶂宜州路。天黯淡、知人去。晓别吾家黄叔度。弟兄华发，远山修水，异日同归处。
樽罍饮散长亭暮。别语缠绵不成句。已断离肠能几许。水村山馆，夜阑无寐，听尽空阶雨。
夜宴陈氏闻鼓吹有怀南溪诸友
刘崧（元代）

华筵鼓吹动春辉，入眼偏伤故旧稀。此夜嵩华山下路，雨云何事满天飞。
句 其一
王悦（宋代）

鸡犬数声云一坞，春阳桃李渺成蹊。
琛上人所蓄妙高墨戏三首 其三
释德洪（宋代）

一幅湘山千里色，碧天如水盖秋宽。磨钱作镜时一照，乞与禅斋坐卧看。
斋室初成有劝多栽花竹者走笔示之
王世贞（明代）

一室缘溪断俗尘，翛然吾自爱吾真。
浇花怕结春时业，种竹防惊梦里神。
梧叶到秋无那病，芭蕉过暑不堪贫。
何如且放空庭在，月色风光好近人。
绍兴祀神州地祗十六首
佚名（隋代）

璇玑谐序，籍敛牙嘉。
昭答柔低，迭奏雅歌。
币琮以侑，们腆气和。
灵其溥临，容兴燕嘉。
禅人并化主写真求赞
释正觉（宋代）

默而耀，虚而照。
借用不悭，合体无兆。
石牛卧而青山寒，木马嘶而明月晓。
有底般人，相逢恰好。
閒行偶兴
释通炯（明代）

潮回两岸水为天，散步长堤思渺然。幽渚自留孤鹤迹，短蓑尝渺白鸥眠。

山中共喜能逃病，世上谁为未了缘。几度踏残双不借，任教人笑懒残禅。
上元曲 其二
杨宾（清代）

皂帽蒙头犯朔风，醉中踏月过城东。无端猎火原头烧，错认龙镫挂碧空。
送林子长赴姑孰泮宫
虞俦（宋代）

绿波风驶引征帆，九万扶摇入羽翰。
诗句最怜云不定，宦情况羽月同寒。
襟期莫作别时恶，出处须留晚岁看。
漫道江东怀李白，清才应合在金銮。
梦中作后两句前句觉后足成皆梦中所见也
张嵲（宋代）

山南山北是人家，红杏香中日未斜。
传语春风能几日，慎无吹折最高花。
秋雨叹十解·其一
杨万里（宋代）

雨入秋宵滴到明，不知有意复无情。
若言不搅愁人梦，为许千千万万声。
吴陵道中
王敬之（清代）

一枕虫声梦断余，游踪落魄意踟躇。路通海甸鱼盐贱，秋入江关草木疏。

远影楼头镫上后，新凉篷背雨来初。不嫌囊罄村醪薄，万事于今费破除。
鲁国太夫人杨氏挽歌词四首 其一
葛胜仲（宋代）

教子青云上，持身白业中。挟医来相第，赐襚出宸衷。

鸾诰前恩在，鱼轩旧辙空。东方妙喜国，断取作幽宫。
白乐天 其二
葛胜仲（宋代）

及泉曾改庄公誓，胜母终回曾子车。素绠银床堪泪堕，更能赋咏独何如。
虞美人
沈端节（宋代）

去年寒食初相见。花上双飞燕。今年寒食又花开。垂下重帘不今、燕归来。

隔帘听燕呢喃语。似说相思苦。东君都不管闲愁。一任落花飞絮、雨悠悠。
慈节堂为吴母题
杨荣（明代）

苍松古柏伴孀居，苦节艰难二十馀。宝匣流尘朝镜掩，青灯照十夜窗虚。

承欢喜见斑衣乐，介寿还惊白发疏。遥想高堂调膳后，春风花外度轻车。
隆州 其四
员兴宗（宋代）

语我冯公有味哉，巨灵恰续断鳌回。从今东道君公贵，免唤西州市令来。
清平乐 紫云白石仙槎
萧恒贞（清代）

紫云痕腻。人坐萝阴底。一树丁香花谢矣。吹得琼瑶满地。

阑干香二欹斜。盈盈春水仙槎。仿佛江头桃叶，烟波便拟浮家。
秦穆公墓
苏轼（宋代）

橐泉在城东，墓在城中无百步。
乃知昔未有此城，秦人以泉识公墓。
昔公生不诛孟明，岂有死之日而忍用其良。
乃知三子徇公意，亦如齐之二子従田横。
古人感一饭，尚能杀其身。
今人不复见此等，乃以所见疑古人。
古人不可望，今人益可伤。
鬼首法刀歌
李鹏（宋代）

犴狴云黑风怒号，古柏下荫青天高。白头狱卒气如虎，示我鬼首之法刀。

刀光闪闪展秋练，朱发苍髯飒青面。玄冥使者为护持，一夕蟠空起雷电。

雷公霹雳电光微，恨血漠漠青燐飞。妖狐跳梁天狗吠，北斗白日无晶辉。

君不见东南群盗方驰突，黄牛峡西更仓卒。酒酣激烈风火生，我欲持刀待明发。

青灯荧荧古狱中，起来搔首乱飞蓬。还君此刀泪沾臆，呜呼壮士今沈郁。
再得华侍御书，闻巴中卧病（一作疾）
钱起（唐代）

芳信来相续，同心远更亲。数重云外树，不隔眼中人。

梦寐花骢色，相思黄鸟春。更闻公干病，一夜二毛新。
庆浔州廖太守四首
许县尉（宋代）

登瀛学士自瀛归，古锦囊中百政奇。
春草池塘曾入梦，梅花厅院屡题诗。
南州暂屈陈文惠，北斗重瞻韩退之。
惠政三年聊复耳，斯文千载重为期。
王正之提刑见和茉莉小诗甚工。今日茉莉渐过
范成大（宋代）

茉莉吟余又木犀，碧瑶叶底露金支。
从今日日须搜句，莫遣砚池生网丝。
汪信民载酒令表弟吴迪吉邀予同游南湖 其二
谢逸（宋代）

东府文虽下，西津艇未横。莫愁官长骂，且伴老夫行。

饮酒旧无敌，能诗新有声。此樽谁可使，待倩许飞琼。
长相思 题甘楼
胡翼龙（宋代）

南山钟。北山钟。一听钟声百念空。古今昏晓中。

望秋风，数秋风。等得秋来等过鸿。灯前书一封。
遇丈人
陶益（明代）

爱汝忘年叟，遗予不韵诗。自言曾著述，到老负襟期。

懒去樵空叶，狂来钓废丝。相逢何草草，一别即留思。
初夏遣闷三绝 其二
赵伯溥（宋代）

日脚初长雨满川，杜鹃声老夕阳天。予心底愠难为解，故向南风奏管弦。
浣溪沙
浦淮音（清代）

槭槭风声撼井桐。潇潇雨点杂秋蛩。独眠人在小窗中。

香写微烟闲睡鸭，灯摇残焰堕金虫。者般情景几家同。
玉虚洞
孙应时（宋代）

驾言玉虚游，奇绝慰心赏。
馀雪明层阴，初旭上清朗。
寒溪玻璃色，远壑风雨响。
刺船度石濑，散策步林莽。
洞门划褰开，瑶室下深广。
分明堂九筵，帢匝旗五丈。
壁纹妙雕刻，石骨工划磢。
云霞夹日月，麾幢导龙象。
异哉非人境，俨然故仙仗。
犬鹿访前闻，笙鹤寄真想，
天宝本衰运，灵扃为谁敞。
峥嵘昔祠殿，萧瑟今废壤。
谢公诗绚丽，黄郎笔豪爽。
断碑亦可怜，英标复何往。
把酒酹孤亭，回头叹尘鞅。
幽讨方自兹，当费屐几两。
寒食日过翠峰塔院示法海道人
毛滂（宋代）

云烟七级赤旃檀，龙护金函佛骨寒。
问讯道人春到否，瑞香花谢倚栏干。
生查子（春日闺情）
程垓（宋代）

兰帷夜色高，绣被春寒拥。何事玉楼人，屡踏杨花梦。

分明相见陈，不道幽情重。乞个好因缘，莫待来生种。
淳化中朝会二十三首
佚名（隋代）

革辂征汾晋，隳城比燎毛。
桓桓勗军旅，将将御英豪。
神武诚无敌，天威讵可逃。
王师宣利泽，霈若沃春膏。
十僧诗和曾子唯 其四 讲僧
黎景义（明代）

摇麈谈真性，青烟绕梵炉。任教鹅自伏，不管貉相𨵦。

法舍飘花雨，精坛聚石徒。谁云有文字，难与悟浮屠。
挽令人
王十朋（宋代）

糟糠情味饱相谙，我事耕耘尔力蚕。误走迷途半天下，忽惊魂梦断泉南。

二年旅榇悲无奈，千里途车涕不堪。预卜黄华晚秋节，佳城归祔白岩庵。
何郎中出黄公草书四首
陈师道（宋代）

当年阙里与论诗，晚岁河山断梦思。
妙手不为平世用，高怀犹有故人知。
集饮黄俞邰竹斋次徐州来韵 其一
吕留良（清代）

不遇云将过，洪濛且自东。牵连《高士传》，收拾故都风。

素壁《残照，新篁恋旧丛。话深《逸兴，消得老颜红。
梅花村
唐勋（明代）

村背梅花旧有名，肩舆随傍羽衣行。香吹短发松风落，静洗烦衣涧水声。

可赋庵残花自发，师雄梦断鸟犹鸣。醒人风景忘归处，名利红尘一笑轻。
咏履诗
萧察（南北朝）

双见待声宣，并飞时表异。处卑弥更妍，常安岂悲坠。
次韵（四首）
张渥（元代）

浅綘笼纱白玉肤，鬓云双軃映犀梳。
尊前自有丹青手，描取崔徽入画图。
老子(节选)
佚名（先秦）

上善若水。水善利万物而不争，处众人之所恶， 故几于道。居，善地；心，善渊；与，善仁；言，善信；正，善治；事，善能；动，善时。夫唯不争，故无尤。

五色令人目盲，五音令人耳聋，五味令人口爽，驰骋畋猎令人心发狂，难得之货令人行妨。是以圣人为腹不为目，故去彼取此。

古之善为士者，微妙玄通，深不可识。

夫唯不可识。

故强为之容：豫兮，若冬涉川；犹兮，若畏四邻；俨兮，其若客；涣兮，若冰之将释；孰兮，其若朴；旷兮，其若谷；浑兮，其若浊。

孰能浊以止，静之徐清？

孰能安以久，动之徐生？

保此道者不欲盈，夫唯不盈，故能敝而新成。

曲则全，枉则直；洼则盈，弊则新；少则得，多则惑，是以圣人抱一为天下式。

不自见，故明；不自是，故彰；不自伐，故有功；不自矜，故长。

夫唯不争，故天下莫能与之争。

古之所谓“曲则全”者，岂虚言哉？诚全而归之。

企者不立，跨者不行，自见者不明，自是者不彰。

自伐者无功，自矜者不长。

其在道也，曰余食赘行。

物或恶之，故有道者不处也。

善行无辙迹；善言无瑕谪；善数不用筹策；善闭，无关楗而不可开；善结，无绳约而不可解。

是以圣人常善救人，故无弃人；常善救物，故无弃物，是谓袭明。

故善人者，不善人之师；不善人者，善人之资。

不贵其师，不爱其资，虽智大迷，是谓要妙。

知人者智，自知者明；胜人者有力，自胜者强；知足者富，强行者有志；不失其所者久，死而不亡者寿。

信言不美，美言不信。

善者不辩，辩者不善。

知者不博，博者不知。

圣人不积，既以为人己愈有；既以与人，己愈多。

天之道，利而不害；人之道，为而弗争。
酒家
冼光（明代）

春风谁为爱吾庐，停尽长安驷马车。院里桃花侵客座，门前竹叶荫邻居。

淮阴侠气曾留剑，学士恩波好上书。自笑生涯难独醒，十年幽梦在华胥。
瀑水厓
戴亨（清代）

冰雪悬重冈，惊飞落奇响。来者不可留，去者悲长往。
郡斋水阁闲书·亭馆
文同（宋代）

亭馆翛翛度日，园林寂寂经春。
且遮新笋夸客，莫扫残花闷人。
庐山访贾匡
曹松（唐代）

西城疾病日，此地少寻君。
古迹春犹在，遥泉夜尽闻。
片时三处雨，九叠几重云。
到者皆忘寐，神精与俗分。
山花子（成支使出侍姬，次穆季渊韵）
袁去华（宋代）

雾阁云窗别有天。丰肌秀骨净娟娟。独立含情羞不语，总妖妍。

持酒听歌心已醉，可怜白发更苍颜。红烛纱笼休点著，月中还。
明堂侍祠十绝
王庭（宋代）

千官移杖拱端门，一日鸡竿万里春。
汤网本疏民自格，要知家法在深仁。
题镜缘子徵诗墨 其一
杨羲（魏晋）

隃麋一面写婵娟，金石三生证夙缘。镜里花枝波底月，红颜寿不及松烟。
和简夫送信臣同年
韦骧（宋代）

龙凤当年共力攀，参辰异迹十年间。相逢邂逅身为客，叙别踌躇色动颜。

北冀马群先骏逸，南山豹隐旧文斑。而今百里还淹止，行听佳声似鲁山。
庵前蜂去数日复返因作 其三
释慧空（宋代）

无多鼓吹恼比邻，且看梅梢欲放春。尔辈只如前日乐，老僧何似去年贫。
十台怀古 其九 凤皇台
吴师道（元代）

金陵王气飞祥云，凤皇台上声和鸣。凤来春风花冥冥，凤去秋风荒草生。

娇娥舞散高城暮，青山迥隔丹丘路。斜阳门巷语乌衣，细雨汀洲飞白鹭。

江空天阔凤影遥，谪仙吟罢谁能招。六朝宫阙烟萧萧，月明半夜人吹箫。
秋扇
真山民（宋代）

人心有炎凉，我心无欢悲。
箧中重自珍，会有薰风时。
第一百八十七
文天祥（宋代）

丈夫四方志，丧乱饱经过。
清心听鸣镝，衰老强高歌。
一枝花·春日送别
刘庭信（元代）

丝丝杨柳风，点点梨花雨。雨随花瓣落，风趁柳条疏。
春事成虚，无奈春归去。春归何太速，试问东君，谁肯与莺花做主？
昭圣观
储光羲（唐代）

主家隐溪口，微路入花源。数日朝青阁，彩云独在门。

双楼夹一殿，玉女侍玄元。扶橑尽蟠木，步檐多画繙。

新松引天籁，小柏绕山樊。坐弄竹阴远，行随溪水喧。

石池辨春色，林兽知人言。未逐凤凰去，真宫在此原。
夏中
苏舜钦（宋代）

院僻帘深昼景虚，轻风时见动竿乌。池中绿满鱼留子，庭下阴竿燕引雏。

雨后看儿争坠果，天晴同客曝残书。幽栖未免牵尘事，身世相忘在酒壶。
乍寒
郑孝胥（清代）

卷却秋江付白云，倚阑暮色渐难分。今宵小阁寒如许，赢得涛声彻夜闻。
静安八咏录五 其四 讲经台
唐奎（元代）

师遗台石苍苔厚，兔葵燕麦生禅肘。当时公享七十年，石丈人中谁肯首？

我来作志写长文，可叹昔人谀墓金。自喜文章如谢朓，涅槃重问远公林。
北窗
仇远（元代）

北窗隐几乐吾天，莫遣新愁到耳边。
一帽好花供醉舞，半床凉月伴闲眠。
故人自欲辞文叔，明主何尝弃浩然。
留取长安遮日手，养成指甲理朱弦。
送人游边二首 其二
吕南公（宋代）

我爱王忠嗣，兵威万里横。只知精士马，不忍幸功名。

四印无矜色，三边有肃声。未知谁愿此，徒用送君行。
晓泊嶀浦寄剡县刘贶员外
潘阆（宋代）

晓汎剡溪水，晚见剡溪山。
徘徊驻行櫂，待月思再还。
渔唱深潭上，鸟栖高树间。
应当金石交，念我无暂閒。
又寄公仪四首
王珪（宋代）

紫掖新书换使符，春晴红旆照行舻。
曾持白简风何厉，更伏青蒲论益孤。
月露清吟应到骨，江山别梦欲成图。
闻教双鹤先归去，还到辽城似旧无。
承大司成先生惠豫章文集抄录已完偶成鄙句
吴与弼（明代）

闽学渊源夙所钦，遗编伏读更沉吟。馀生苟得分毫益，总是先生嘉惠心。
微月照疏雨
王醇（明代）

月痕云半覃，窥雨在檐端。
疏影成丝辨，微光裹湿看。
斜明风乍侧，分映露初漙。
灭烛山楼夜，幽生几曲栏。
题梨云轩
陈崇德（明代）

不随桃李结芳邻，院落梨花伴此身。带雨飘零千片雪，堆云暗护一枝春。

梦回窗外红尘远，忘却人间白发新。几度黄昏禅定后，相看清况更宜人。
过横州怀昊士羡侍御骆天爵二尹
张希载（明代）

山山不断鹧鸪啼，风雨孤舟路欲迷。何处相思人不见，几回翘首隔城西。
马比部赴两浙提刑
宋祁（宋代）

两汉为郎选，南方奉使材。
书随星火落，帆拂斗牛开。
月破涛收鹭，天低雨暗梅。
却缘持节重，无客对衔杯。
归朝欢 读画斋丛书本元草堂诗馀卷上
滕宾（元代）

画角西风轰万鼓。犹忆元戎谈笑处。铁衣露重剑光寒，海波飞立鱼龙舞。匆匆留不住。万里玉关如掌路。空怅望，夕阳暮霭，人立渡傍渡。木落山空人掩户。得似旧时春色否。雁声叫彻楚天低，玉骢嘶入烟云去。无人凭说与。梅花泪老愁如雨。犹记得，颠崖如此，细向席前语。
衡州早春偶游黄溪口号
吕温（唐代）

偶寻皇溪日欲没，早梅未尽山樱发。无事江城闭此身，不得坐待花间月。
仲夏读书山庄霖潦浃旬 其一
符锡（明代）

方春苦旱夏苦雨，潦水田田生白波。枕簟通宵防满湿，柴门一月断经过。

溟濛草树纷垂首，岑□山禽遂不歌。愁自渔人得消息，濒江淹出几分禾。
清平乐·寒泉如线
仇远（元代）

寒泉如线。莎石绵云软。十里梅花香一片。不记入山深浅。谩留花袖春风。罗浮旧梦成空。独对阑干明月，教人犹忆山中。
沅州杂诗十二首 其一
薛瑄（明代）

积雨连朝喜晚晴，天开睥睨望边明。水添沅澧新涛急，山洗黔边宿瘴清。

奉使每期三尺正，观风快睹万方平。霜台永日多诗思，新笋儿孙次第生。
古乐府
文天祥（宋代）

珊瑚香点胭脂雪，芙蓉帐压春云热。明朝早弄灯前月，潋滟九霞碧藕折。

璇杓高耸婺女明，金波漾晓辉郎星。赤琼曲里长眉青，头上更有瑶池君。

六九五十四东风，西蟠桃花花未红。鸣鸾鼓玉声玲珑，绿毛蒙茸莲水龟。

媥斓五色人间稀，春多瑞叶不敢飞。冰壶光满鱼龙转，笑中低舞玉钗燕。

明年今日长秋殿，安舆入侍金桃宴。
抄近藁六言二首 其一
刘克庄（宋代）

和调失黏诗句，按摸出格文章。尽可追陪党进，不消更觅君房。
杨文发将趍行朝辄用所惠诗次韵一首赠别
王庭圭（宋代）

欲赠初无金错刀，待凭巧冶铸豪曹。公家勋业麒麟上，国史声豪泰华高。

已见郎君如玉树，便为豪士读离骚。甄逢他日惊人去，标目须经大手褒。
哀虢县令犹子箅起二 其一
张舜民（宋代）

匍匐岐山下，三呼已过时。臧孙虽有后，伯道竟无儿。

自是终身痛，空留一县悲。老人休雨泪，转面即逢伊。
成父自太和来相看复回既别有作寄之
赵蕃（宋代）

一马能来破远愁，送归还是上扁舟。
鴒原眷眷急难义，菟裘切切将老求。
吾儿可使齐书帙，汝归仍堪为酒谋。
把玩余龄无几许，可如罝兔愧江鸥。
夜次鹦鹉洲
文良策（清代）

不从大道绕襄阳，已报前头是武昌。江汉夜寒春似梦，楼台人静月如霜。

赋成鹦鹉终无命，立向烟波一断肠。拟把孤坟较疑冢，年年草长问谁芳。
同沈守劝农十首
陈造（宋代）

行遍西阡更北村，檀栾处处绿梢云。
官身未敢山间宿，可得排门谒此君。
移床竹下清风袭人喜而有赋
弘晙（清代）

炎歊避何处，万竿凉可沐。移榻就此君，相与媚幽独。

娟娟净绿就，瑟瑟戛苍玉。爽气何泠然，素襟亦静穆。

梦期子猷来，枕边风簌簌。
横吹曲辞。陇头水
王建（唐代）

陇水何年陇头别，不在山中亦呜咽。征人塞耳马不行，

未到陇头闻水声。谓是西流入蒲海，还闻北海绕龙城。

陇东陇西多屈曲，野麋饮水长簇簇。胡兵夜回水傍住，

忆著来时磨剑处。向前无井复无泉，放马回看陇头树。
南至日隔仗望含元殿香炉（一作裴次元诗）
郭遵（唐代）

冕旒亲负扆，卉服尽朝天。旸谷移初日，金炉出御烟。

芬馨流远近，散漫入貂蝉。霜仗凝逾白，朱栏映转鲜。

如看浮阙在，稍觉逐风迁。为沐皇家庆，来瞻羽卫前。
和圣俞农具诗十五首 其五 牧笛
王安石（宋代）

绿草无端倪，牛羊在平地。芊绵杳霭间，落日一横吹。

超遥送逸响，澶漫写真意。岂比卖饧人，吹箫贩童稚。
菩萨蛮
卢祖皋（宋代）

芙蓉香卸桐阴薄。水窗未雨凉先觉。何处理秋裳。月高砧杵长。

先罗新恨悄。展转屏山晓。长是卷帘时。翠禽相对飞。
逍遥咏
宋太宗（宋代）

逍遥通物性，大道有圆方。
山谷高深浅，人心自短长。
阴阳穷岂竭，造化入无疆。
尘埃飞作垢，惊雁不成行。
奉和杜相公初发京城作
岑参（唐代）

按节辞黄阁，登坛恋赤墀。衔恩期报主，授律远行师。

野鹊迎金印，郊云拂画旗。叨陪幕中客，敢和出车诗。
题尤溪宗室所藏二妃图 其一 湘夫人
朱熹（宋代）

潇湘木落时，玉佩秋风起。日暮怅何之，寂寞寒江水。
即事
楼钥（宋代）

芸芸物态见天机，静里工夫得细微。
阶下秋红千万点，游蜂一一採香归。
减字木兰花
王观（宋代）

新秋气肃。此日仙翁曾诞育。禀赋应遍。绿□朱颜似少年。

阶庭兰玉。行见儿孙俱曳绿。更祝遐龄。愿比庄椿过八千。
甲申闯贼陷宁武关周总兵战死
魏象枢（清代）

大呼高帝出城闉，三百年来此一身。帐下投醪多战士，军前拔帜是孤臣。

裹尸不愧真男子，擐甲曾闻有妇人。若使将军犹未死，彗芒那敢近中宸！
句
丁谓（宋代）

白雪芬芳玉有香。
和披秀韵与般阳明上人
释慧空（宋代）

衲僧一口剑，莫问何年铸。既有杀人威，亦有活人句。

说梦老瞿杀，至今未曾悟。为之子孙者，果以何为据。

聚头化城中，自谓得安住。抛却金刚王，记持死汉语。

腊月三十日，一字不堪睹。若惊吾剑在，便解子与午。

忽挂忽为轮，可见不可取。提出长桥蛟，却是南山虎。
江上送毛太守入觐因寄旧游三山诸友
王慎中（明代）

念别须臾已岁余，忽逢江上意何如。
心悲不语伤时事，眼看双分畏简书。
远水片帆天际没，晴窗古木岸边疏。
故人相见倘相问，芳草闲门是谪居。
杜叔高秀才雨雪中相过留一宿而别口诵此诗送
陆游（宋代）

久客方知行路难，关山无际水漫漫。
风吹欲倒孤城远，雪落如簁野寺寒。
暮挈衣囊投土室，晨沽村酒挂驴鞍。
文章一字无人识，胸次徒劳万卷蟠。
唐多令 拥被
陈维崧（清代）

早漏减银虬，新寒警画楼。漾罘罳、红日惊眸。幄里余温犹可恋，才欲起，又还休。

花好懒抬头，帘垂怕上钩。恼檐前、闹雀喧鸠。护惜衾窝留梦在，莫捲去，半床愁。
和晏子忠
吴泳（宋代）

每逢耆旧问，夸说太平年。
橘柚三冬富，荷花万顷联。
断岩书姓氏，胜迹已蹄筌。
群盗方如蝟，渠鞭恐著先。
尔汝歌（清商怨）
贺铸（宋代）

劳生羁宦未易处。赖醉□□□。白眼青天，忘形相尔汝。

□□□□□□。□□□、送君南浦。雪暗沧江，□□□□□。
偈颂一百二十三首 其十四
释崇岳（宋代）

冶父门风，别无道理。家田米饭，早眠晏起。洗面摸著鼻，啜茶滋却嘴。
题冯园三首
李新（宋代）

已将归骑逐东风，家在岷峨第几峰。
应是故山猿鹤啸，主人归得已龙钟。
戏作野兴
陆游（宋代）

出户语邻叟：与卿同一愚。
逢人即如旧，临事不胜迂。
发白花犹插，囊空酒亦沽。
回思五十载，何处有荣枯？
减字木兰花 其七 嘲未斋六十生儿
夏言（明代）

玉堂词伯。六十风流头未白。前月生儿。子妇成行献寿卮。

东邻月客。海上蟠桃犹未结。可怪黄金。偏赠豪家不赠贫。
和乙盦 其一
李传元（清代）

愿海无边引领望，称情诗是大悲光。心惟一佛禅那境，书有多车惠子方。

遍色空天谁乐国，送今古世只斜阳。众生计著常颠倒，才说兴亡已不亡。
山行示思穆侍者
释智愚（宋代）

春水绿浮影，山光泻入怀。
因思善牧者，随分纳些些。
次韵光祖避地眉溪十绝 其十
陈渊（宋代）

了斋力欲排邪说，谁遣奇穷道不兴。长恨人亡琴亦往，赖传心法有卢能。
皎皎吟
朱岩伯（宋代）

皎皎天心月，影落寒潭水。
虽落寒潭水，照人千万里。
皎皎机上丝，忽落淤泥底。
一落淤泥底，河水不可洗。
愿君作明月，晴阴不妨缺。
莫作淤泥丝，客子徒伤悲。
人心皎皎莫自欺。
失调名
佚名（宋代）

插黄花、对尊前，且看茱萸好。
睡起即事
杨万里（宋代）

午时睡起忽心惊，一事閞心太嬾生。
速摘荼蘼薰白酒，不愁香重只愁轻。
过松江寄务观五首 其四
韩元吉（宋代）

湖岸见亭馆，谁家长锁门。主人宁好事，渌水但名园。

借我安茅屋，容君共酒樽。风波正奔走，独立望江村。
寄题任况之樗翁轩诗
苏过（宋代）

豫章生而奇，蔚有千寻志。柯为直见伐，根中万乘器。

自贻斧斤厄，信坐文章累。不如樗与栎，生理默自遂。

荣枯同蒿艾，老死徒弃置。我愿处不材，一官隐官市。

岂知夏畦劳，乃负渊明愧。却羡任公子，萧然居畏垒。

弹冠聊尔尔，颇似漆园吏。官居接农舍，稼穑云靡靡。

放衙日亭午，吏散饱春睡。此语慎勿出，请为仓庾氏。
圆明园四十景诗 其十九 日天琳宇
弘历（清代）

天外标化城，不许红尘杂。云台宝网中，时有钟鱼答。
夏瑗公先生廿载浅土，门人盛珍示卜地葬之，以其夫人祔焉，诗以志美
宋琬（清代）

凡年松槚缺经营，负土荒原赖友生。曾赋《国殇》哀翟义，竟无佣保付王成。

月明大鸟来华表，剑合双龙卷素旌。二陆冤魂应共语，云车风马笑相迎。
菩萨蛮
利登（宋代）

玉阑干外重帘晚。流云欲度长天远。花草不知名。春来各自春。

绿鞍游冶客。何处垂杨陌。不信不归来。海棠花又开。
挽沙溪项公苔湖居士 其一
戴复古（宋代）

读书不成事，何恨老山林。处世有容德，与人无诤心。

友于兄弟乐，惠彼里闾深。细把丰碑读，怀贤泪满襟。
四月四日午初出浙东界入信州永丰界
杨万里（宋代）

外面千峰合，中间一径通。日光自摇水，天静本无风。

村酒渟春绿，林花倦午红。莫欺山堠子，知我入江东。
梅雨陂泽皆满
陆游（宋代）

雨暗迷行路，溪深没旧痕。
汪汪牛湩白，盎盎酒醅浑。
暖浸千畦稻，横通十里村。
群蛙更堪笑，鼓吹闹黄昏。
屏居北郊自秋涉冬绝省人事触绪有感吒之讽吟
程公许（宋代）

鸟飞暮知还，虮微亦有藏。
游子怅无吒，故级那得忘。
轒輼岁横鹜，生涯日凄凉。
骨肉各竄匿，冢祠缺烝尝。
万里一缄书，临风泪千行。
垂白念汝兄，忧乐苦相望。
安得附羽翮，奋飞同一觞。
同颜使君清明日游因送萧主簿
皎然（唐代）

谁知赏嘉节，别异忽相和。暮色汀洲遍，春情杨柳多。

高城恋旌旆，极浦宿风波。惆怅支山月，今宵不再过。
雨后海珠登眺 其一
岑万（明代）

秀色东南海欲浮，李公墩上一维舟。潮平水漫鸬鹚石，树杪云生翡翠楼。

野释向人挥短麈，红尘满眼隔长洲。登瀛自是殊风致，黄木湾前渔笛秋。
失调名
佚名（宋代）

待醉里小王，书写副、神荼郁垒。
罢章陵令山居过中峰道者二首
钱起（唐代）

宁辞园令秩，不改渊明调。解印无与言，见山始一笑。

幽人还绝境，谁道苦奔峭。随云剩渡溪，出门更垂钓。

吾庐青霞里，窗树玄猿啸。微月清风来，方知散发妙。

丘壑趣如此，暮年始栖偃。赖遇无心云，不笑归来晚。

鸣鸠拂红枝，初服傍清畎。昨日山僧来，犹嫌嘉遁浅。

托君紫阳家，路灭心更远。梯云创其居，抱犊上绝巘.

杏田溪一曲，霞境峰几转。路石挂飞泉，谢公应在眼。

愿言携手去，采药长不返。
游道场山何山
苏轼（宋代）

道场山顶何山麓，上彻云峰下幽谷。
我従山水窟中来，尚爱此山看不足。
陂湖行尽白漫漫，青山忽作龙蛇盘。
山高无风松自响，误认石齿号惊湍。
山僧不放山泉出，屋底清池照瑶席。
阶前合抱香入云，月里仙人亲手植。
出山回望翠云鬟，碧瓦朱栏缥缈间。
白水田头问行路，小溪深处是何山。
高人读书夜达旦，至今山鹤鸣夜半。
我今废学不归山，山中对酒空三叹。
系舟平水步
陆游（宋代）

舟尾参差野岸横，屐声穿市得闲行。
雨昏茆店炊烟湿，人语蓬窗绩火明。
枝上橙香初受摘，担头菰脆正堪烹。
渔樵自是平生意，不为衰迟薄宦情。
食笋
许景衡（宋代）

山中春物早，霏红乱桃杏。霜筠固自如，挺立万夫整。

蛰雷走狂固，迸地惊脱颖。鲜华竞时节，露箨含朝景。

山家窘口腹，撷摘尽畦町。林间忽斑斑，一笑脱愁境。

呼儿且朝饭，缥缈度云岭。海犀纷纵横，荆玉灿光烱。

士生得所适，藜藿厚五鼎。膏粱谁不饱，去去多侥倖。
蘖庵大师
汪洪度（清代）

九尺老比丘，骨立石崖松。《楞伽》把一卷，兀坐西南峰。

举头近帝座，低头睨寰中。批鳞丹陛前，驱鳄沧海东。

昔怀宁易平，托钵降毒龙。阳灵大地匿，雨雪春山空。

樵径白云迷，何处寻孤踪？
次韵罗仲共教授闲居三首 其二
周紫芝（宋代）

了事痴儿不到诗，间中鼓吹自应奇。莫教句法惊人甚，便恐功名入手迟。

性癖雅宜嵇叔懒，官闲只有漫郎知。庭梧想得西风急，秋意微生楚些悲。
玲珑四犯 寄漱泉、季子
冯煦（清代）

别浦乱峰。荒城残垒，清游今更悽断。澹黄楼外柳，不似秋魂短。

霜前翠尊同款。最难忘、谢家池馆。几叠哀弹，一襟幽恨，都作梦云散。

西风冷帆初转。望晴岚楚甸，难为心眼。一封江北信，欲寄无归雁。

蘋花谢后斜阳暝，渐愁与、凉烟俱远。浑不管。青衫早、缁尘又浣。
同年宋良佐巡按得代以书留别赋此寄赠 其一
顾清（明代）

黄叶柴门忆驻鞍，瓜期屈指又秋残。玉尊不及沙头饯，明月长留海上寒。
昔游
杜甫（唐代）

昔者与高李，晚登单父台。寒芜际碣石，万里风云来。

桑柘叶如雨，飞藿去裴回。清霜大泽冻，禽兽有馀哀。

是时仓廪实，洞达寰区开。猛士思灭胡，将帅望三台。

君王无所惜，驾驭英雄材。幽燕盛用武，供给亦劳哉。

吴门转粟帛，泛海陵蓬莱。肉食三十万，猎射起黄埃。

隔河忆长眺，青岁已摧颓。不及少年日，无复故人杯。

赋诗独流涕，乱世想贤才。有能市骏骨，莫恨少龙媒。

商山议得失，蜀主脱嫌猜。吕尚封国邑，傅说已盐梅。

景晏楚山深，水鹤去低回。庞公任本性，携子卧苍苔。
挽崔舍人
李处全（宋代）

桂籍联升望舜裳，香飘折槛馥天光。
我心但愧蒹葭倚，众目争观鸿雁翔。
策足华涂欣衮衮，致身台路失堂堂。
并看双璧埋黄壤，一层风前泪数行。
叨叨令·溪边小径舟横渡
佚名（元代）

溪边小径舟横渡，门前流水清如玉。青山隔断红尘路，白云满如无寻处。说与你寻不得也么哥，寻不得也么哥，却原来侬家鹦鹉洲边住。
新春
陆游（宋代）

柳淡春初破，梅寒瘦不禁。
羁愁醉後减，睡思雨中深。
闲试新收砚，重寻久废琴。
何时见朋旧，细话别来心？
横吹曲辞。洛阳道
于武陵（唐代）

浮世若浮云，千回故复新。旋添青草冢，更有白头人。

岁暮客将老，雪晴山欲春。行行车与马，不尽洛阳尘。
溪州铜柱 其二
张修府（清代）

碧湘宫阙劫尘哀，故堞灵溪亦草莱。边郡百年归版籍，雄文千载护风雷。

沧桑金石留陈迹，戎马乾坤失霸才。五岭滇黔愁俶扰，几时磨盾勒铭来。
怀英太守天彝广行不至 其三
张澯（明代）

芳草连天碧，苍烟满眼飞。离心正断绝，独宿倩谁知。
渔家傲
可旻（宋代）

息来。

西土纹成东土壤。星飞一点千叶界。勿讶神魂生去快。无遮碍。乐邦只在同居内。

八德池深华又大。跏趺端坐莲华载。耳听法音心悟解。低头拜。从今跳出胞胎外。
又赠上人
周南（宋代）

八十高僧不诵经，挑单又发洞庭程。
包山雪里三门上，吟就橙诗立又行。
企喻歌 其四
李攀龙（明代）

男儿重意气，结伴不须钱。谁能无兄弟，千里不相怜。
追和钱舜举山居韵
文徵明（明代）

翠深山带屋，绿净水通门。泉石情还重，丘园道自尊。

种莎添野色，留竹护篱根。乐事惟心会，休逢俗子论。
楚歌十首 其十
元稹（唐代）

八荒同日月，万古共山川。生死既由命，兴衰还付天。

栖栖王粲赋，愤愤屈平篇。各自埋幽恨，江流终宛然。
丁巳岁八月祭武侯祠堂，因题临淮公旧碑
杨嗣复（唐代）

斋庄修祀事，旌旆出效闉。薙草轩墀狭，涂墙赭垩新。

谋猷期作圣，风俗奉为神。酹酒成坳泽，持兵列偶人。

非才膺宠任，异代揖芳尘。况是平津客，碑前泪满巾。
春晓
毛滂（宋代）

酴醾春晓与谁芳，自是新来雨露香。
燕子觅巢终软媚，杨花满路尚颠忙。
悼亡友周诗二首
皇甫汸（明代）

陶令弃官日，征君寝瘵时。
巨卿宵梦愕，元伯晨讣驰。
申缄五情塞，抚膺双涕垂。
既捐韩康肆，复卷严平帷。
冥数岂无验，良药宁自医。
夙昔重季诺，感激平原知。
虽乏担石蓄，能薄千金施。
游魂眷仲里，托体虞山隈。
死生交已谢，留恨翟门题。
咏少年臂韝上鹰
姚燮（清代）

望云不作万里逝，辜负萧寥天海空。鸷极红筋横睅目，嗟哉黄雀语飘风。

相依亦有深恩在，久狎吾愁忍性同。遍地鸾囮兼凤铩，化机直使昊苍穷。
追感往事五首·其一
陆游（宋代）

太平翁翁十九年，父子气焰可熏天。
不如茅舍醉村酒，日与邻翁相枕眠。
还京乐（黄钟商友人泛湖，命乐工以筝、笙、琵琶、方响迭奏）
吴文英（宋代）

宴兰溆，促奏丝萦管裂飞繁响。似汉宫人去，夜深独语，胡沙凄哽。对雁斜玫柱，琼琼弄月临秋影。凤吹远，河汉去杳，天风飘冷。

泛清商竟。转铜壶敲漏，瑶床二八青娥，环佩再整。菱歌四碧无声，变须臾、翠翳红暝。叹梨园、今调绝音希，愁深未醒。桂楫轻如翼，归霞时点清镜。
句
陈瓘（宋代）

黑石巴山砚，鱼鳞蜀客笺。
昌黎村访云氏女四首 其三
王佐（汝学）（明代）

珍重云家甥子，箪壶候我途中。童稚三三五五，口吹葱叶迎翁。
赠隐者
储嗣宗（唐代）

尽室居幽谷，乱山为四邻。雾深知有术，窗静似无人。

鹤语松上月，花明云里春。生涯更何许，尊酒与垂纶。
金灯花
董嗣杲（宋代）

弱瓣坚须灿野光，成丛灼灼斗丹妆。
风葩净蕴商天艳，霞朵轻摇月夜凉。
沈透柔柯难受雨，冷零嫩叶不禁霜。
通明可使书窗透，肯拾秋萤聚作囊。
刘绍屏自大理守征江
游朴（明代）

一麾新拥画熊辀，碧岫青枫万里游。侍从几年云母署，骖驔千骑夜郎侯。

山雄涌拔名高并，水绕江川泽共流。金齿只今劳旰食，西南半壁是昆州。
国清寺
章得象（宋代）

松韵萧骚十里清，入门毛骨冷如冰。
题诗已有丹青笔，悟法应多黑白僧。
风雨祇疑双涧瀑，星辰长认上方灯。
来游不是忘机客，谁到云峰第一层。
金丹诗诀 其七十九
陈楠（宋代）

近则三朝远九旬，须知变化有时辰。不知造化长生药，点汞成金也动人。
感事呈所知
李中（五代）

竞爱松筠翠，皆怜桃李芳。如求济世广，桑柘愿商量。
是日闻报御笔许牵复有感
李纲（宋代）

闻有佳音自日边，羁臣感极却悽然。矜愚本自加三宥，作赋休云谪九年。

戏膝但能纡彩服，侍香那复望青毡。恩隆天地当何报，击壤为氓老一廛。
谒金门·休只坐
佚名（宋代）

休只坐。也去看花则个。明日满庭红欲堕。花还愁似我。索性痴眠一和。凭个梦儿好做。杜宇不知春已过。枝头声越大。
李邺侯赞
陈长方（宋代）

四海九州，如一戯具。
运之失机，人与俱仆。
嗟世小儿，坐旁窥观。
拟指其手，目动心寒。
伟兹邺侯，把握是器。
南西北东，唯所欲置。
先捣范阳，困贼两河。
远猷不施，遗孽遂多。
藉其余智，指令李郭。
尚洗甲兵，二都清廓。
再造有唐，如汉子房。
留封亦谢，高卧嵩阳。
老居上宰，前星嵲屼。
诚动昏庸，阴销篡夺。
寒暑迭运，今三百年。
岩岩英风，俨若在前。
我思古人，心焉密勿。
伟兹邺侯，才不世出。
清远尉林昭远挽词
林亦之（宋代）

一宦辞南海，萧然百念枯。
里闾称长者，门巷似穷儒。
死日分明去，生年尔汝无。
伤心哀鼓动，寒月野园孤。
金陵杂兴二百首
苏泂（宋代）

小繖障羞去复回，蒋山寺里看花开。
摩挲拄杖君随我，遮莫松间喝道来。
和舍弟舟上示沈道源
王安石（宋代）

还装欲尽喜舟轻，更喜嘉宾伴此行。
野饮不忘鱼可钓，旅羹何此雁能鸣。
西山壮马先归牧，南穴残枭欲就烹。
忧国自多廊庙宰，与君诗酒尽交情。
别桃源山人
洪朋（宋代）

句履圜冠不乏贤，桃源深处隐癯仙。风流未泯刘全一，意气端如员半千。

秋浪龙沙陪软语，云山鹤岭访高眠。明朝歌竟乘流去，别后还能忆浩然。
移松皆死
王安石（宋代）

李白今何在，桃红已索然。
君看赤松子，犹自不长年。
沁园春 听飓风终日
李祁（宋代）

接夕连朝，一吹千里，海气微腥。想历乱杨翻，柔腰折损，仓皇云想，絮脚飘零。

剑翠明湖，倏成荒海，扬作飞澜散八溟。小楼卧，有病魂依黯，枕上难听。

沉沉眼倦还醒。又猛觉西窗扑击声。是人间蓄怨，都成怒吼，古今积恨，并作长鸣。

填海空填，补天何补，天地由来最不平。应未值，向湖楼一角，抵死砰砰。
夜泛西湖五绝 其一
苏轼（宋代）

新月生魄迹未安，才破五六渐盘桓。今夜吐艳如半璧，游人得向三更看。
偈颂二百零五首
释正觉（宋代）

灵云悟桃华，玄沙旁不肯。
昭昭然此心分明，隐隐也放身未稳。
放得稳，八两元来是半斤，
钩头秤尾能平等。
朝天宫
张深（宋代）

冶城山势碧岧峣，树影云阴閟寂寥。三殿鼓钟间白昼，万灵幢节集清宵。

更无安石杯堪共，若有浮邱袖可招。咫尺钧天张乐地，后湖风雨夜萧萧。
游都梁
赵某（宋代）

暮烟迷海戌，远水接淮天。
拍塞凭栏恨，神京在北边。
春怨
刘兼（唐代）

绣林红岸落花钿，故去新来感自然。绝塞杪春悲汉月，

长林深夜泣缃弦。锦书雁断应难寄，菱镜鸾孤貌可怜。

独倚画屏人不会，梦魂才别戍楼边。
祭小侄女寄寄文
李商隐（唐代）

正月二十五日，伯伯以果子、弄物，招送寄寄体魄，归大茔之旁。哀哉！尔生四年，方复本族。既复数月，奄然归无。于鞠育而未深，结悲伤而何极！尔来也何故，去也何缘？念当稚戏之辰，孰测死生之位？时吾赴调京下，移家关中，事故纷纶，光阴迁贸，寄瘗尔骨，五年于兹。白草枯荄，荒途古陌，朝饥谁饱，夜渴谁怜？尔之栖栖，吾有罪矣！今我仲姊，反葬有期。遂迁尔灵，来复先域。平原卜穴，刊石书铭。明知过礼之文，何忍深情所属！

自尔殁后，侄辈数人，竹马玉环，绣襜文褓。堂前阶下，日里风中，弄药争花，纷吾左右。独尔精诚，不知所之。况吾别娶已来，胤绪未立。犹子之义，倍切他人。念往抚存，五情空热。

呜呼！荥水之上，坛山之侧。汝乃曾乃祖，松槚森行；伯姑仲姑，冢坟相接。汝来往于此，勿怖勿惊。华彩衣裳，甘香饮食。汝来受此，无少无多。汝伯祭汝，汝父哭汝，哀哀寄寄，汝知之耶？
晓登钟吾绝顶
陆自逸（清代）

石径扪萝葛，来登千仞巅。钟声催海日，帆影破湖烟。

远岫云端列，残星树杪悬。长歌归院客，鸡犬下方传。
周尉不来用单令韵见寄和之
胡寅（宋代）

秾李太秾华，夭桃苦夭丽。不如姑射子，仙质淡难际。

破寒传芳信，春意岂迢递。亭亭映碧霄，茨屋安得蔽。

一壶扫花阴，聊散客愁滞。千珠联万玉，襞积谁所砌。

飞英时落杯，草木吾臭味。颇嫌三弄笛，声杂郑和卫。

二公何惠然，怅望周郎至。哦诗要何似，孤绝表一世。

风吹佳句来，端可使人继。
雪花
仇远（元代）

仙人初翦水，欲下复迟迟。
半夜忽自落，东风竟不知。
无香黏客袖，有意补春枝。
却忆江南柳，飘绵送子时。
菖歜二章赠孙太初山人
郑善夫（明代）

菖歜葱葱，在彼涧滨。岁茁九花，世人不纫。秘之颍谷，以俟云君。

念彼菉葹，苍苍广津。

菖歜青青，在彼原隰。岁茹九节，可以绝粒。华滋寂寥，尔乃独立。

世无神皇，凤衰麟泣。
明景帝废陵
李天馥（清代）

张段走灵帝，程鱼奔代宗。丧乱有其渐，式微丁数穷。

总无全盛时，一旦婴悯凶。异哉王阉奴，挟帝出居庸。

土木试一掷，举国纷相从。亲征竟蒙尘，身殉观军容。

尔时微郕王，谁为奠寰中？八载修战守，庙社安钟镛。

虏心绝要求，塞外归重瞳。嗟嗟夺门徒，甘心为首戎。

复辟亦天意，群小冒奇功。忠良既诛锄，谥戾良非公。

窀穸荒山麓，大礼靳树封。悠悠二百年，坏道馀乔松。

皇仁念前朝，慨焉怆宸衷。置守禁樵采，魄毅安幽宫。

傍陵三十户，户户野花红。隧道寒潭静，缭垣芳草空。

独恨魏珰坟，东西峙巃嵷。
何丞相挽词三首 其一
张纲（宋代）

一德乘亨运，三公冠宰司。秉钧回直道，解组向明时。

人去空图画，名存粲鼎彝。悬知千古后，贪懦激清规。
句
吴沆（宋代）

行杯波动金莲侧，剪烬灯飘宝蜡残。
再和
华镇（宋代）

陶家门户本常关，泽室肌肤雅耐寒。不惜春秋参贡举，况闻早晚报平安。

款陪盛集无穷乐，细阅雄文有益欢。未必重阳虚过了，黄花十日尚堪看。
酬王微之汴中见赠
曾巩（宋代）

黄流浑浑来沙际，佳气葱葱近日边。
河汉槎虽通远客，蓬莱风未纵归船。
山城剧饮销红烛，水驿高吟襞彩笺。
老去相逢情自密，不关清赏合留连。
同德麟仲宝过谢公定酌酒赏菊以悲哉秋之为气
李廌（宋代）

松菊径勿荒，政欲善锄治。
参商菅蒯中，高韵自超异。
区别虽少勤，宝此吾臭味。
勿言大钧中，与彼同一气。
折杨柳
孔平仲（宋代）

江头杨柳春依依，主人此时伤别离。留连祖席日欲晚，风弄绿影摇金卮。

手攀长条赠君归，纷纷閒愁如絮飞。人生聚散似鱼雁，此柳春深有几枝。
春夜雪再用韵 其六
杨公远（宋代）

琼林玉树竞奢华，老眼光摇眩有花。莫是幻成银色界，楼台胜处梵王家。
再和村边解嘲 其二
郑清之（宋代）

暖足番君老更便，摩挲笑问阿婆年。聊吟夜月移花影，肯向春风逐柳绵。

自有散花居丈室，何妨姹女共壶天。铅华列屋诸君事，乞与寒梅了世缘。
贺皇孙平阳郡王十月十九日生辰
杨万里（宋代）

玉历当千运，天潢第一源。
本支尧百世，有道宋曾孙。
接武前星曜，依光太极尊。
年年会庆节，更庆茁兰孙。
游报国院用壁间韵示同游二首 其二
朱松（宋代）

老僧弥勒久同龛，应笑游人世味甘。小数何曾工九九，深禅聊欲问三三。
楚妃叹五首
曹勋（宋代）

日晚章华翠辇归，寂寥深院锁重扉。
非缘掩鼻移恩宠，自是新人巧用机。
宿东岩寺晓起
薛莹（两汉）

野寺寒塘晓，游人一梦分。钟残数树月，僧起半岩云。

宿鸟惊初见，幽泉落不闻。吟馀凭前槛，红叶下纷纷。
和吴显道
慕容彦逢（宋代）

泽国破秋仲，景物兆冬索。回飙卷林尾，宿雾泛寥廓。

泮水还阛卷，层峦瞰篱落。启牖挹茜葱，开径徒参错。

齑盐虽寂寥，文史欣博约。论古到鸿荒，谈经愧穿凿。

逸志想鸿冥，腼颜羞雉啄。于焉得真趣，豁若解其缚。

环窗惟载籍，一视等糟粕。了了见本来，端如契圆觉。

冲襟游汗漫，高步趋广莫。同心有名儒，摄官在戎幕。

学识造渊醇，词章臻炳铄。良骥服盐车，白驹絷场藿。

念昔始倾盖，考正于狐貉。韵宇凛可钦，标致湛无著。

觞豆陪馀欢，翰墨时间作。晨嬉风力劲，夜语霜威虐。

屈指两炎凉，流年信回薄。九重跻帝德，四海绝民瘼。

南征奠蛮侮，西戍弭戎掠。吾道斯为亨，君才顾何怍。

行当坐天禄，看书资笔削。不然冥成均，阐教助飞跃。

冠绶追英游，林泉谢远诺。胡为怀故乡，逝将依负郭。

古都富城市，比屋丽金雘。甲第临江壖，胜槩夺云壑。

曲沟环渌塍，激涧度危彴。升高或扪萝，厉急辄遗屩。

驯禽栖几席，幽花堕杯杓。渔樵频问讯，童稚杂欢噱。

寻步陟兰屿，选胜望菌阁。此虽美无度，乌知乖所学。

待时既韫玉，税驾宜振铎。忠告冀毋忽，投分匪轻托。

野芹称美献，行潦资远酌。眷言效悃愊，岂止事嘲谑。

知君须多暇，过我当如昨。茗饮无俗情，疏餐有真乐。

论文穷九畴，议武贯三略。谁主复谁宾，此意良不恶。
咸阳道中见罂粟花感赋
林鸿年（清代）

浓红淡白间禾麻，流出膏脂几万家。原隰畇畇田上下，可怜栽遍米囊花。
沁园春 题李考叔闻鸡起舞小像
宋琬（清代）

有客于□，长剑巍峨，殆奇士欤。忆请缨北阙，曾驰鹿塞，上书幕府，亲历无闾。

伏枥兴嗟，投竿空老，三竺桥边有敝庐。杯阑后，任唾壶敲缺，一枕蘧蘧。

当年士稚何如。试酹酒荒原吊望诸。叹元龙湖海，徒眠高阁，侯王甲第，懒曳长裾。

击筑狂歌，登楼悲愤，变作银钩虿尾书。掀髯笑，倩羊欣白练，挥洒无馀。
静寄山庄
弘历（清代）

六御上陵回，便道憩山庄。山庄景已佳，春日正载阳。

暖雾蒸浮岚，隐现环松冈。万变出顷刻，妙笔谁能方。

萧斋对峣峰，揽结资忀徉。驻跸忆前春，倏忽经两霜。

诚哉静如寄，纷矣几偏忙。习静纵有怀，敕几安可忘。
权舆
佚名（先秦）

於我乎，夏屋渠渠，今也每食无余。于嗟乎，不承权舆！
於我乎，每食四簋，今也每食不饱。于嗟乎，不承权舆！
枯柳
孔平仲（宋代）

窾枯路傍柳，种插从何年。枯条不可见，人立何岿然。

轻脆岂耐久，心腹俱空穿。上无一鸟巢，下系万里船。

想见方浓时，飞花舞青天。行人多攀折，惨淡驻征鞭。

今也傲突兀，东西过谁怜。陋质非焦桐，难试朱丝弦。

英华馀岁许，白蚁争回旋。雷公飞火试一照，深处恐有乖龙眠。
木芙蓉
姜特立（宋代）

西风飒飒吹红兰，千林摇落无容颜。
芙蓉花高猩血殷，烁烁对容红玉盘。
冰霜骎骎花事寝，坐对容花须痛饮。
安得蛮户千张机，为我织容明霞锦。
讲学
陆游（宋代）

迁善以美身，讲学以尽性，能为可行尔，用舍固有命。
天方斫斯文，鲁叟虚历聘。
黎元则可哀，穷死吾何病！
偈颂一百零四首
释绍昙（宋代）

巴南巴西，水流巴字。
古篆分明，心画显著。
游泳江湖四十年，与世同波无彼此。
朅来千丈岩前路，截流机透险崖句，
辨龙蛇眼明今古。何侣老赵州，
略知名度桥头，滴水丈波。
吃茶去。
大?
陈著（宋代）

问大江东，长淮上，缘分如何修到。轻裘还熟局，第三番又是，五年春了。菜饭工夫，露香心事，惟靠天公分晓。林泉琴书梦，算飞笺觅去，不知多少。奈雅意难酬，又还留住，口衔新诏。都无他嗜好。玉麟静、公事供谈笑。满眼是、风花飘忽，惟有长松，雪霜里、插天苍老。休忆家山好。安乐处、便成蓬岛。正春雨、秧畴饱。边城如画，处处绿杨芳草。青溪不妨寄傲。
郑元美以事拘宪狱诗以奉慰
吴琏（明代）

大哉公冶长，缧绁非所耻。独恨白发多，无人妻伊子。
凤栖梧
杜安世（宋代）

整顿云鬟初睡起。庭院无风，尽日帘垂地。画阁巢新燕声喜。杨日狂散无拘系。

近来早是添憔悴。金缕衣宽，赛过宫腰细。苒苒光阴似流水。春残莺老人千里。
二十八日雪霁读晁无咎集呈别乘徐彦志且以奉怀
周紫芝（宋代）

苏公论士昔未闻，四客辈出俱同门。龙媒忽下洗凡马，野鹤一同空鸡群。

虞皇七友廊庙具，元和十子非渠伦。张公屈宋排衙官，清词丽句冰雪寒。

秦公笔下有过秦，平生目短曹刘垣。金华仙伯学杜甫，句法自许窥公藩。

晁公磊落天下士，帝遣长庚下人世。旧闻一醉百梨花，醉后狂歌满天地。

诗成只在倚马间，高谈颇似悬河翻。当时七发真少作，秦汉以来无此文。

今日晴窗有佳色，积雪为洗烟埃昏。千山排峦削寒玉，万木拥户明朝暾。

试携尘编醒病眼，隐几一笑空炉芬。是中有味知者少，此意便欲从公论。
送陈子云通判
叶适（宋代）

周子也复可怜人，忧民忧世语转新。
繁妒州何巨福，通判乃得陈子云。
偶题
张伯威（宋代）

壶中别景绝尘埃，不是山灵閟不开。
午夜月华冬雪，为无人向此时来。
寿傅守
释若芬（宋代）

桃花彩绶俨仙衣，宝带垂金腹十围。
五马人生真可贵，更欣桑梓共分辉。
望毛女峰
陆畅（唐代）

我种东峰千叶莲，此峰毛女始求仙。

今朝暗算当时事，已是人间七万年。
神弦歌十一首 其十一 同生曲
佚名（魏晋）

人生不满百，常抱千岁忧。早知人命促，秉烛夜行游。

岁月如流迈，行已及素秋。蟋蟀鸣空堂，感怅令人忧。
次韵江民表寄王圣时六首 其三
许景衡（宋代）

我亦斯人徒，鸟兽可同群。隐居岂我意，裋褐老海门。

物理有悟会，明镜无尘痕。似闻钓台老，劝饱千里莼。

岂为饮啜兴，端念父子亲。
芗林五十咏·折蔬亭
杨万里（宋代）

芦菔鼠尾大，蔓菁兔耳长。
先生不忍摘，野客却同尝。
何利见新居四咏 其一 种德堂
孙觌（宋代）

种德固自期百年，阴功可以宥十世。地灵崛郁荫万家，门大峥十纳千驷。

老椿已老卧山根，戢戢阶庭满兰蕙。王郎故有青毡存，郑公又改缁衣敝。
巫山
曾慥（宋代）

巫山不可见，翠岫几重重。
云外藏三岛，江头认九峰。
淡烟迷暝色，疏雨浥秋容。
目断凝贞路，松风传连宵。
东湖探梅
李石（宋代）

短短青蒲浅浅沙，春风不隔水仙家。
一枝未报江南信，旋琢湖水看雪花。
和曾谹父春半书怀
王洋（宋代）

节物各自好，春风独太华。
装添山衣锦，零落地铺花。
趁课蜂招侣，幽吟鹤自嗟。
放开平望眼，翠幕不须遮。
玉簪花和希纯 其八
刘跂（宋代）

蓝田故有他山错，瑶旆琼旒碧玉干。左紫姚黄满金谷，野人留取伴鸡冠。
二郎神
马子严（宋代）

日高睡起，又恰见、柳梢飞絮。倩说与、年年相挽，却又因他相误。南北东西何时定，看碧沼、青萍无数。念蜀郡风流，金陵年少，那寻张绪。

应许。雪花比并，扑帘堆户。更羽缀游丝，毡铺小径，肠断鹁鸠唤雨。舞态颠狂，腰肢轻怯，散了几回重聚。空暗想，昔日长亭别酒，杜鹃催去。
和蔡肇慎思说家山之胜用其语得诗
邓忠臣（宋代）

野桥随岸架，茅屋依林修。
木落吟霜狖，云晴舞雪鸥。
山屏当户列，瀑布入溪流。
只合樵歌唱，何因得蔡讴。
寄外
太学生妻（宋代）

数日相望极，须知意思迷。梦魂不怕险，飞过大江西。
冬日金陵制幕书事 其四
王同祖（宋代）

薄晚官军得胜归，家家户户挂旌旗。阵前纪律明于日，师入城来半不知。
题石榴洞
喻良能（宋代）

当年鸡犬白云中，屋角榴花带露浓。
洞口只今无处觅，唯馀碧水绕青榕。
登殊亭作
元结（唐代）

时节方大暑，试来登殊亭。
凭轩未及息，忽若秋气生。
主人既多闲，有酒共我倾。
坐中不相异，岂恨醉与醒。
漫歌无人听，浪语无人惊。
时复一回望，心目出四溟。
谁能守缨佩，日与灾患并。
请君诵此意，令彼惑者听。
签书胡公挽词三首 其一
孙觌（宋代）

润色文章手，论材政事科。补天娲后石，却日鲁侯戈。

已郁苍生望，那闻挽者歌。堂堂无复有，寂寞閟山阿。
和兄之翰宠换苏印 其一
蒋之奇（宋代）

久次含香厌粉闱，恳求茂苑得州麾。却寻旧日池台胜，犹忆当年几杖随。

入里下车修敬日，过家上冢致哀时。应怜二弟犹羁绊，万里边沙远帅熙。
示逸二首
赵蕃（宋代）

菊种初犹落，及今当梢滋。
晴多须灌溉，草蔓合耘治。
夏欲助茗椀，秋当浮酒卮。
落英如可拾，更得慰长饥。
追和韦应物庐山西涧瀑布下作
郭祥正（宋代）

徘徊西涧下，听泉濯烦襟。烦襟遂萧爽，妙音非世音。

不知岐路绝，贪玩烟萝深。斧斤未尝入，高材自成林。

鹤鸣岂有怨，云去本无心。寥寥陵涧寂，古意难追寻。
梅枝
韩淲（宋代）

今年未见梅花好，竹外溪头春自早。满瓶夭娇送香来，照坐淋自拚醉倒。

琼林飞出苍精龙，朔雪未下风满空。笑指蓬莱清浅水，连云琐断最高峰。
老眼废书有叹
杨万里（宋代）

老矣书无分，居然眼有花。
墨兵非死友，陆諝且生涯。
雪後霜逾劲，吟边帽只斜。
小儿知我懒，夜诵故諠哗。
宿宝晋书院拜苏米二公像
王桢（清代）

庵中一老颠复颠，髯自外来仙乎仙。松关静掩闻剥啄，磔磔惊去幽禽翩。

诗清韵彻上方磬，茶甘味品中泠泉。夜潮风起奏韶乐，晴峰黛扫呈婵娟。

江山如画得且住，主客一笑真何缘。壁间片石认遗像，座下瓣香思昔年。

千春遥遥曾乐此，此乐至今犹目前。
席间分韵送王季共得浦字
周紫芝（宋代）

乌衣说诸王，人物世足数。至今有云来，眼色照天宇。

谁知静秀中，有志良未吐。时从云梦胸，喷作秋江雨。

中郎骑生驹，世亦号文虎。才高公自出，步骤真接武。

名当在户前，意岂甘哙伍。三年隶工曹，一舸辅江浦。

风流各云散，相见定何许。臭味苦无多，酒行君竟举。
颂古二十六首
释嗣宗（宋代）

一路雄兵犯界河，烟尘寒路绝人过。
安邦赖有张良在，画角城头唱楚歌。
念奴娇 其五 西湖和人韵
辛弃疾（宋代）

晚风吹雨，战新荷、声乱明珠苍璧。谁把香奁收宝镜，云锦红涵湖碧。

飞鸟翻空，游鱼吹浪，惯趁笙歌席。坐中豪气，看公一饮千石。

遥想处士风流，鹤随人去，老作飞仙伯。茅舍疏篱今在否，松竹已非畴昔。

欲说当年，望湖楼下，水与云宽窄。醉中休问，断肠桃叶消息。
怀林绍先三首 其三
俞德邻（宋代）

羁怀不自憀，明日又花朝。我畏杖藜远，君难折简招。

愁长怜发短，室迩叹人遥。剪尽西窗烛，凭谁慰寂寥。
杪秋登太华山绝顶
李攀龙（明代）

缥渺真探白帝宫，三峰此日为谁雄。
苍龙半挂秦川雨，石马长嘶汉苑风。
地敞中原秋色尽，天开万里夕阳空。
平生突兀看人意，容尔深知造化功。
槟榔
郑域（宋代）

海角人烟百万家，蛮风未变事堪嗟。果堆羊豕乌青榄，菜饤丁香紫白茄。

杨枣实酸薄蒳子，山荼无叶木棉花。一般气味真难学，日啖槟榔当啜茶。
吴江
汪元量（宋代）

吴江潮水化虫沙，两岸垂杨噪乱鸦。
舟子鱼羹分宰相，路人麦饭进官家。
莫思后事悲前事，且向天涯到海涯。
回首尚怜西去路，临平山下有荷花。
耕桑
戴表元（宋代）

耕桑本是闲居事，学得耕桑事转多。
失晒麦丛忧出蝶，迟缫蚕茧怕生蛾。
调停寒暖春移苎，侦候阴晴夏插禾。
衣饭为谁忙不彻，醉来乘兴作劳歌。
咏榴花
胤禛（清代）

春芳零落绛英佳，独茂薰风正色谐。翠叶布阴新绿染，蕊珠吐色密红排。

石家击碎珊瑚树，赵燕攒成玛瑙钗。好是一花生百子，中含琼液笑当阶。
送杭州道士钱自然
赵抃（宋代）

帅王归觐息兵鋋，吴越蒙恩过百年。世赏至今轩冕盛，真孙宜作地行仙。
题龙
朱浙（明代）

怪物生江濆，时潜以养智。头角虽峥嵘，独力难自致。

春雷破顽虽，风雨复时至。变化升九衢，焱燹著灵异。

嘘气生青云，沛泽犹未试。万物天地间，闯然返生意。
咸通
韦庄（唐代）

咸通时代物情奢，欢杀金张许史家。破产竞留天上乐，

铸山争买洞中花。诸郎宴罢银灯合，仙子游回璧月斜。

人意似知今日事，急催弦管送年华。
天台书事十三首
曹勋（宋代）

人情人事拨来无，惟有亲知意不疏。
数幅沓来还一幅，寒温而已作回书。
论诗三首 其一
元好问（金朝）

坎井鸣蛙自一天，江山放眼更超然。情知春草池塘句，不到柴烟粪火边。
首尾吟 其十五
邵雍（宋代）

尧夫非是爱吟诗，诗是尧夫知幸时。日未出前朝象帝，天才春处谒庖羲。

三杯五杯自劝酒，一局两局无争棋。韶濩不知何似乐，尧夫非是爱吟诗。
偈颂七十六首
释子益（宋代）

作无所作，断无所为。
灰头土面，带水拖泥。
恁麽要见兴化，快须照顾两茎眉。
红林檎近 其一 双调
周邦彦（宋代）

高柳春才软，冻梅寒更香。暮雪助清峭，玉尘散林塘。

那堪飘风递冷，故遣度幕穿窗。似欲料理新妆。呵手弄丝簧。

冷落词赋客，萧索水云乡。援毫授简，风流犹忆东梁。

望虚檐徐转，回廊未扫，夜长莫惜空酒觞。
百舌
释宝昙（宋代）

声声何处学，得得为春来。
花底犹亲切，人怜巧剪裁。
不容身稳密，且为月徘徊。
赖有黄鹂伴，殷勤唤得回。
浙东筵上有寄
吴融（唐代）

襄王席上一神仙，眼色相当语不传。见了又休真似梦，

坐来虽近远于天。陇禽有意犹能说，江月无心也解圆。

更被东风劝惆怅，落花时节定翩翩。
登乐游原
李商隐（唐代）

向晚意不适，驱车登古原。
夕阳无限好，只是近黄昏。
自咏二首
祖无择（宋代）

形胜山前感物华，却乘清兴过僧家。
楼台消废无人问，今古传闻只自嗟。
云拥断崖埋石笋，泉冲凉雨落金沙。
凭君识得寻幽趣，只管高谭至日斜。
齐天乐·三至滕王阁叠前韵
黄之隽（清代）

江帆屡载轻蓑到，船头互衔船尾。万舶成喧，孤踪向寂，仍觅栏杆来倚。

晴暾乍起。见几个箯舆，一行珠翠。知是谁家，自惭相遇判荣悴。

前年波暗浪浊，客心惊绝处，今又清水。鹭点平沙，人团峭堞，才领些些春意。

红丝砚洗。傍三寸苔皮，半枝花泪。可许留题，旧游词句里。
济颠赞
释如净（宋代）

天台山里五百牛，跳出颠狂者一头。
赛尽烟花瞒尽眼，尾巴狼藉转风流。
挽蔡祭酒
程珌（宋代）

孝友尊前哲，词章裕后生。
析台真御史，槐市大司哉。
骐骥风方力，艅艎浪忽倾。
山寒丹旐急，识者为沾缨。
送李文清之官八番宣慰司幕府 其三
宋褧（元代）

武昌门外柳如丝，曾见吴侬笑咏时。张绪而今渐憔悴，定应不似昔年枝。
郊庙歌辞。梁太庙乐舞辞。帝盥
佚名（唐代）

庄肃莅事，周旋礼容。祼鬯严洁，穆穆雍雍。
梅花七律
张道洽（宋代）

夜月轻描玉样身，枉拚心力唤真真。
藤床几度劳清梦，竹屋相看是故人。
玉雪襟期惟我共，金兰气味更谁亲。
一清赖有天知己，多少春花逐后尘。
颂古 其十三
释慧空（宋代）

人人尽有生缘，落花流出桃源。过后再寻无处，满蓑烟雨渔村。
感怀 其二
林澍蕃（清代）

西京重功名，节操久不舒。卫霍事权富，孔匡亦迂儒。

惟有盖次公，忠国真丈夫。慷慨托酒狂，许伯谁能拘。

众宾既欢聚，仰屋长欷歔。阅人朱门内，叹息传舍居。
雨中东流泉上同可大赋
于慎行（明代）

风雨鸣丹谷，林亭倚翠岑。一尊今日酒，千里故人心。

树动三秋色，泉飞万壑音。夜凉横吹起，直欲想龙吟。
展园次兄遗札
吴麐（清代）

草绿池塘梦已残，西堂无复共盘桓。
空余怀袖三年字，零落银钩忍眼看。
枢弟挽诗三首 其一
洪适（宋代）

少小犹朋友，陈编昼夜开。同时题雁塔，旬月聚麟台。

词掖君先达，台阶我后来。伤心今古隔，楚挽不胜哀。
白莲花
高子凤（宋代）

地产枝莲异，莲宫自此兴。殊祥天不靳，奇艳雪堪陵。

魄化疑吴女，碑传有蜀僧。何当寻胜概，吟断佛前灯。
春日邵氏园池
陈基（元代）

寂寞园林带夕晖，昔年曾此恋芳菲。
柳塘水暖鸳鸯浴，花径风酣蛱蝶飞。
蔓草拂衣人不剪，画梁无主燕空归。
洛阳池馆关兴废，我欲春山赋《采薇》。
闻盗发亡男雷孙墓
方回（元代）

得非阿瞒党，忍作发丘郎。
谁实驱为贼，官今视若常。
故无金碗出，岂有竹书藏。
风俗衰如此，非徒痛此殇。
省事吟
邵雍（宋代）

虑少梦自少，言稀过亦稀。
帘垂知日永，柳静觉风微。
但见花开谢，不闻人是非。
何须寻洞府，度岁也应迟。
发孔镇晨炊漆桥道中纪行十首
杨万里（宋代）

君看人迹蝶来轻，蹈得林间路作坑。
古路今人行不得，一时移上上头行。
思微时寄食山寺
姜特立（宋代）

招提忆昔寄孤踪，晓甑犹尘午未舂。
地僻读书无外事，家贫教子有全功。